**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.02.2021, ora 08.00 – 07.03.2021, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.03.2021, ora 07.00**

**RÂURI**

**Debitele au fost,** **în general, staționare**, exceptând râurile din bazinele hidrografice superioare ale Argeșului, Ialomiței, cursurile mijlocii și inferioare ale Vișeului, Izei, Turului, Prutului și cursul inferior al Timișului, unde au fost în creștere ca urmare a propagării, precipitațiilor mixte căzute în interval și cedării apei din stratul de zăpadă. Pe râurile din bazinele hidrografice ale Jijiei și Bașeului și pe cursul superior al Prutului debitele au fost în scădere.

Formaţiunile de gheaţă (gheaţă la maluri) prezente în bazinele superioare ale Moldovei, Bistriței au fost în ușoară extindere și intensificare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Prahova, Suceava, bazinele superioare ale Moldovei și Bistriței și mai mici (sub 30% din normalele lunare) pe râurile din bazinele hidrografice: Târnava Mare, Bega Veche, Amaradia, Neajlov, Râmnicu Sărat, Bârlad și Tazlău.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi relativ staționare**, exceptând cursurile inferioare ale Vișeului, Izei, Turului, Timișului, cursurile superioare și mijlocii ale Argeșului și Ialomiței și cursul mijlociu și inferior al Prutului, unde vor fi în creștere ca urmare a propagării.

Pe râurile din bazinele hidrografice ale Jijiei, Bașeului și pe cursul superior al Prutului debitele vor fi în scădere.

Formațiunile de gheață (gheaţă la maluri) prezente în bazinele superioare ale râurilor Moldova și Bistriţa se vor menține fără modificări importante.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **în intervalul 06-07.03.2021 a fost în scădere, având valoarea de 6400 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (6200 m3/s).**

În aval de Porţile de Fier debitele vor fi în scădere.

**Se situează în faza I de apărare următoarele sectoare de dig:**

-Ciulineț-Isaccea, Letea, T. Vladimirescu, R3, R4 (din administrarea S.G.A. Tulcea), Chilia Veche, Nufăru-Victoria (din administrarea consiliilor locale)– **jud Tulcea.**

**2.** **Situaţia meteorologică în intervalul 06.03.2021, ora 08.00 –07.03.2021, ora 06.00**

**În ţară,** vremea s-a răcit considerabil față de intervalul precedent, chiar deosebit de accentuat în sud, sud-est și parțial în centru, astfel încât valorile termice s-au situat în general sub mediile climatologice. Cerul a fost mai mult noros în regiunile sudice, iar ziua și în cele centrale, în timp ce în restul teritoriului a fost variabil, mai mult senin pe parcursul nopții. S-au semnalat precipitații slabe, sub formă de ninsoare local la munte și izolat în Moldova, predominant sub formă de ninsoare în Transilvania (îndeosebi în estul și sud-estul zonei), mixte în cea mai mare parte a Munteniei și izolat în nordul și estul Olteniei și mai ales ploi în sudul Dobrogei. Vântul a suflat slab și moderat, cu intensificări temporare în special ziua în zona înaltă a Carpaților Meridionali și de Curbură, cu rafale ce au depășit 70 km/h, viscolind ninsoarea și spulberând zăpada, iar local și în sud și est și izolat în centru, unde s-au înregistrat viteze în general de 50...60 km/h. Temperaturile maxime s-au încadrat între -1 grad la Miercurea Ciuc și 11 de grade la Bechet, Caracal, Craiova și Târgu Logrești, iar la ora 06.00 temperatura aerului avea valori cuprinse între -13 grade la Întorsura Buzăului și 1 grad la Calafat. Stratul de zăpadă era prezent în zona montană și măsura pe platformele staţiilor meteorologice până la 201 cm în Munții Făgăraș, la peste 2000 m altitudine şi izolat în estul Transilvaniei, nordul Olteniei și al Munteniei (sub 5...6 cm).

**Observație:** în intervalul de diagnoză au fost în vigoare 7 atenționări cod galben, câte 2 emise de către SRPV Cluj-Napoca, SRPV Craiova și CNPM București și 1 de către SRPV Constanța.

**La Bucureşti,** vremea s-a răcit deosebit de accentuat față de intervalul anterior, devenind mai rece decât în mod obișnuit. Cerul a fost mai mult noros, iar în cursul zilei temporar s-au semnalat precipitații predominant sub formă de ninsoare. Îndeosebi în prima parte a zilei vântul a suflat în general moderat, cu viteze la rafală în jurul a 45 km/h, apoi a slăbit în intensitate. Maxima termică s-a înregistrat dimineața și a fost de 4 grade la Afumați și Băneasa și de 5 grade la Filaret, iar la ora 06.00 temperatura aerului era de -3 grade la stația meteo Băneasa și -1 grad la Afumați și Filaret.

**3. Prognoza meteorologică în intervalul 07.03.2021, ora 08.00–08.03.2021, ora 8.00**

**În ţară,** vremea va fi predominant frumoasă, dar rece, mai ales dimineaţa şi noaptea. Cerul va fi mai mult senin, exceptând regiunile sudice și sud-estice, unde pe parcursul zilei vor fi înnorări temporare. Vântul va sufla slab şi moderat, cu unele intensificări în zona Carpaților Orientali, în special la altitudini mari, iar trecător și pe arii restrânse și în sud-est. Temperaturile maxime se vor încadra în general între 3 și 9 grade, iar cele minime vor fi cuprinse între -13...-11 grade în depresiunile intramontane şi 0...1 grad pe litoral.

**La Bucureşti,** vremea va fi rece dimineaţa şi noaptea. Cerul va avea înnorări temporare ziua și va fi mai mult senin în cursul nopții. Vântul va sufla slab până la moderat. Temperatura maximă se va situa în jurul valorii de 8 grade, iar cea minimă va fi de -5...-2 grade.

**4. Buletin nivometeorologic pentru perioada 06.03.2021, ora 20.00 - 08.03.2021, ora 20.00**

**Evoluția vremii în intervalul 05.03.2021, ora 16:00 - 06.03.2021, ora 16:00**

Vremea s-a răcit accentuat față de intervalul precedent. Cerul a devenit mai mult noros și pe arii relativ extinse s-au semnalat ninsori ce au avut și caracter de aversă. Pe arii restrânse cantitățile de precipitații au atins 10-15 l/mp. Stratul de zăpadă s-a menținut sau a crescut în majoritatea masivelor și s-au depus până la 15 cm de zăpadă proaspătă în Carpații de Curbură și până la 11 cm în Orientali. Vântul s-a intensificat treptat în toate masivele, prezentând intensificări temporare din sector nord-vestic de până la 70-90 km/h în zonele de creastă, unde temporar a spulberat zăpada. Local s-a semnalat ceață asociată cu chiciură. A fost semnalată în zona înaltă din Bucegi o avalanșă de mici dimensiuni, de placă de suprafață, declanșată de turiști, de pe un versant cu expoziție sudică.

**Grosimea stratului de zăpadă în 06.03.2021, ora 14:00**

**Carpaţii Meridionali:** 201 cm la Bâlea-Lac, 115 cm Vf. Țarcu, 119 cm la Vf. Omu, 46 cm la Sinaia, 26 cm la Parâng, 24 cm la Cuntu, 24 cm la Păltiniș, 16 cm la Predeal;

**Carpaţii Orientali:** 121 cm la Vf. Călimani, 82 cm la Lăcăuți, 63 cm la Ceahlău-Toaca, 63 cm la Vf. Iezer, 36 cm la Bucin și 24 cm la Penteleu;

**Carpaţii Occidentali:** 47 cm la Semenic, 20 cm la Stâna de Vale, 10 cm la Vf. Vlădeasa, 5 cm la Băișoara.

**Prognoza vremii în intervalul 06.03.2021, ora 20:00 - 07.03.2021, ora 20:00**

Vremea va fi rece, geroasă noaptea și dimineața, dar însorită ziua. Cerul va fi variabil, cu unele înnorări temporare la începutul intervalului în Carpații Meridionali și de Curbură, unde izolat va fulgui. Vântul va sufla slab și moderat, cu intensificări izolate noaptea pe crestele din Carpații Meridionali, iar duminică local în Carpații Orientali și de Curbură și izolat în rest, cu rafale de până la 50-60 km/h din sector predominant vestic, spulberând temporar zăpada. Pe arii restrânse se va semnala ceață cu chiciură.

**Temperaturi prognozate în intervalul 06.03.2021, ora 20:00 – 07.03.2021, ora 20:00:**

**Peste 1800 m:** temperaturi minime: -19...-15 gr.C; temperaturi maxime: -10...-3 gr.C;

**Sub 1800 m:** temperaturi minime: -15...-9 gr.C; temperaturi maxime: -3...1 gr.C;

**Vânt la peste 2000 m:** din sector nord-vestic noaptea și predominant vestic ziua, cu viteze ce vor atinge temporar 60-70 km/h;

**Izoterma de 0 grade:** la sol, în urcare duminică la 400-600 m în Carpații Meridionali și Occidentali.

**Prognoza vremii în intervalul 07.03.2021, ora 20:00 - 08.03.2021, ora 20:00**

Vremea va fi în general frumoasă, dar se va menține rece, geroasă noaptea pe creste, cu temperaturi diurne în general negative. Cerul va fi variabil. Vântul va sufla slab și moderat, cu intensificări izolate mai ales pe creste, din sector predominant vestic.

**Temperaturi prognozate în intervalul 07.03.2021, ora 20:00 – 08.03.2021, ora 20:00:**

**Peste 1800 m:** temperaturi minime: -15...-10 gr.C; temperaturi maxime: -10...-2 gr.C;

**Sub 1800 m:** temperaturi minime: -10...-6 gr.C; temperaturi maxime: -2...2 gr.C;

**Vânt la peste 2000 m:** din sector predominant vestic, cu viteze ce vor atinge 50-60 km/h.

**Evoluția stratului de zăpadă și a riscului de avalanșă**

**Munții Făgăraş RISC MODERAT (2)**

Ninsorile slabe cumulate din ultimele 24 ore au depus un strat subțire de zăpadă proaspătă de tip pulver, care parțial a fost spulberată din zona înaltă spre zonele mai adăpostite și pe văi. La peste 1800 m, la supraîncărcări se pot declanșa avalanșe de dimensiuni mici, mai ales în zonele adăpostite, unde sunt prezente depozite mai vechi sau plăci de vânt. În condiţii de supraîncărcări, în zonele de creastă, plăcile vechi de vânt se pot fisura şi rupe, antrenând şi straturi mai vechi. Sub 1800 m altitudine stratul de zăpadă care este redus, iar în partea superioară prezintă cruste de gheață. În zonele cu depozite mai mari, pe pantele suficient de înclinate, la supraîncărcări se pot declanșa avalanșe de dimensiuni mici.

**Munții Bucegi RISC MODERAT (2)**

În cursul zilei de 06.03.2021 a nins, izolat însemnat cantitativ și s-au depus până la 15 cm de zăpadă proaspătă de tip pulver. O parte a fost spulberată și depusă în zonele adăpostite, acolo menținându-se depozitele mai vechi. În zona înaltă s-au menținut troienele vechi şi s-au format noi plăci de vânt care la supraîncărcări se pot rupe, declanşând astfel avalanşe de dimensiuni mici. Sub 1800 m altitudine stratul de zăpadă umezit în zilele precedente a format în partea superioară cruste de gheață pe fondul răcirii vremii, peste care a nins slab. În zonele cu depozite mai mari de zăpadă, pe pantele suficient de înclinate, la supraîncărcări se pot declanșa avalanșe de dimensiuni mici.

**Munții Parâng-Șureanu RISC MODERAT (2)**

Odată cu răcirea vremii, temperaturile negative au determinat formarea crustelor de gheață la suprafața stratului vechi de zăpadă, umezit din zilele precedente în partea superioară. La supraîncărcări mari, izolat în zonele adăpostite unde mai sunt depozite și acumulări de zăpadă se pot declanșa avalanșe de mici dimensiuni. Sub 1800 m altitudine, stratul subțire de zăpadă umezită a înghețat mai ales în partea superioară. În zonele cu depozite vechi mai însemnate, pe pantele suficient de înclinate, la supraîncărcări se pot declanșa avalanșe de dimensiuni mici.

**Munții Țarcu-Godeanu RISC MODERAT (2)**

În partea superioară a stratului vechi de zăpadă s-au format cruste de gheață, peste care a nins slab, iar rafalele de vânt din nord-vest de peste 60 km/h au format noi plăci de vânt. La peste 1800 m, la supraîncărcări se pot declanșa avalanșe de dimensiuni mici, mai ales în zonele adăpostite sau cu zăpada acumulată în depozite mai însemnate. În condiţii de supraîncărcări, în zonele de creastă, plăcile vechi de vânt se pot fisura şi rupe, antrenând în deplasare şi straturi mai vechi. Sub 1800 m, stratul de zăpadă în general redus a înghețat în partea superioară pe fondul răcirii accentuate a vremii. În zonele cu depozite vechi mai însemnate, pe pantele suficient de înclinate, la supraîncărcări se pot declanșa avalanșe de dimensiuni mici.

**Munții Rodnei RISC MODERAT (2)**

Ninsorile izolat însemnate cantitativ cumulate din ultimele 24 ore au depus câțiva cm de zăpadă proaspătă peste stratul mai vechi, înghețat la suprafață, care este în general stabilizat. Pe pantele suficient de înclinate acest strat proaspăt de zăpadă poate aluneca, favorizând astfel declanșarea avalanșelor de dimensiuni mici, mai ales în zonele unde zăpada mai veche este acumulată în depozite mai mari. Sub 1800 m, stratul de zăpadă umezită de la suprafață din zilele precedente a format cruste de gheață datorită temperaturilor negative, peste care a nins slab. În zonele cu depozite mai însemnate se pot declanșa avalanșe mici în condiții de supraîncărcări.

**Munții Călimani-Bistriței-Ceahlău RISC MODERAT (2)**

Ninsorile cumulate în ultimele 24 ore au depus până la 10 cm de zăpadă proaspătă peste crustele de gheață de la suprafața stratului vechi, în general stabilizat. Rafalele de vânt ce au depășit local 60 km/h din sector nord-vestic au format noi plăci de vânt. Pe pantele suficient de înclinate acest ultim strat proaspăt de zăpadă poate aluneca cu ușurință peste stratul vechi și înghețat, putându-se declanșa avalanșe de dimensiuni în general mici, antrenând în mișcare și o mică parte din straturile mai vechi. La altitudini mai mici de 1800 de metri stratul de zăpadă, care are dimensiuni mai reduse are la suprafață cruste de gheață, peste care a nins. În zonele cu depozite mai vechi, dar încă însemnate și cu pantele înclinate, se pot declanșa avalanșe mici în condițiile de supraîncărcări mari.

**Munții Vlădeasa - Muntele Mare RISC REDUS (1)**

Deși a nins slab, stratul de zăpadă are dimensiuni reduse şi este stabilizat, având formate la suprafață și cruste de gheață. Cu totul izolat la supraîncărcări mari se pot declanșa avalanșe de dimensiuni mici pe văile și pantele adăpostite, unde zăpada mai veche este acumulată în depozite mai mari.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MODERAT (2)** | **RISC REDUS (1)** |
| **BUCEGI** | **RISC MODERAT (2)** | **RISC REDUS (1)** |
| **PARÂNG - ȘUREANU** | **RISC MODERAT (2)** | **RISC REDUS (1)** |
| **ȚARCU – GODEANU** | **RISC MODERAT (2)** | **RISC REDUS (1)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** | **RISC REDUS (1)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC REDUS (1)** |
| **VLĂDEASA-MUNTELE MARE** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**A.B.A. Crișuri** informează că la data de 06.03.2021 s-a produs o poluare cu ape uzate menajere a pârâului Adona în amonte de confluența cu pârâul Peța în urma unor lucrări de reparații la rețeaua de canalizare a municipiului Oradea, jud. Bihor. Fenomenul de poluare a fost stopat prin oprirea evacuării de ape menajere la finalizarea reparațiilor. Nu a fost semnalată mortalitate piscicolă.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Satu Mare** informează că la data de 06.03.2021, în jurul orei 14:00, a izbucnit un incendiu la o celulă betonată de pe amplasamentul depozitului de deșeuri al operatorului Alpin Recycling S.R.L. din municipiul Satu Mare, cauza probabilă fiind aprinderea de la o țigară aruncată la întâmplare. În incendiu au ars în jur de 100 t de deșeuri de plastic de pe o suprafață de cca 1000 mp, nefiind afectate celelalte celule de depozitare. Se menționează că depozitul nu se învecinează cu cartiere de locuințe, fiind amplasat la marginea orașului, și că locuitorii nu au fost afectați de fumul degajat. Se va reveni cu informații.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare, Transparență și IT**